(ukážka)

V roku 2013 vydalo vydavateľstvo HladoHlas Group, spol. s r. o.
www.hladohlas.sk , info@hladohlas.sk
ako svoju 46. publikáciu.

Jazyková úprava Anna Fričová

Ilustrácie Janka Sofia Thomková
Grafika a zalomenie Pavel „Hirax“ Baričák

Vydanie prvé, 1 277 kusov

Vytlačila tlačiareň Těšínské papírny

Objednávky:

HIRAX Shop, Rumunskej armády 1/6, Martin 036 01

www.hiraxshop.sk, obchod@hiraxshp.sk

Hiraxove básne a iné plody jeho tvorby nájdete na adrese:

www.baricak.blog.sme.sk

Kontakt na autora:

hirax@hirax.sk

Facebook: Pavel „Hirax“ Baričák (spisovateľ)

ISBN 978-80-89502-76-9

Všetky knihy vydané vo vydavateľstve
HladoHlas sú v ponuke HIRAX Shopu
(www.hiraxshop.sk)
nonstop -30 percent. Pri Hiraxových tituloch
dokonca s možnosťou podpisu či venovania. Svoje želania píšte do poznámky.

Všetci kráčame k osvieteniu.
Nebráňte sa.

Nepoviem ti, že si krásna.
Len ťa ticho chytím za ruku
a prevediem popod slnkom zaliate čerešne
povedľa potoka priamo do srdca lesa.
Tam si ťa uložím o najkrajší strom,
tvoje ruky odovzdám korune
a takúto nebom spútanú ťa pobozkám.
Od pier ku krku,
od pŕs k lonu...
Až kým nezvlhneš na srdci
a nebudeš pripravená prijať.
Lásku.

Áno, budeš musieť umrieť
ako každý stíšený človek,
ale dôveruj mi, počkám ťa.
Stvorím v tebe ženu,
až potom ťa oživím.

Keď nás koruny pustia,
budeš naplnená odpoveďou,
že sa na svete nenájde iný muž,
ktorý by ti bez slova povedal
aká si krásna.

skrotím tvoje božské vlasy,
zviažem nimi dušu tvoju
vystierajúcu ku mne vyhladovené dlane.
Uväzním ju tým nádherným vodopádom vlasov
do klbka
a nechám ju v kúte skuvíňajúcu len tak.
Len tak!

Stíchnu láskyrakety srdce – srdce,
vytrhnem jazyk ohňu tvojmu,
umlčím...
Umlčím všetko!

A potom vojdem do svetla tmy a začnem plakať...
V podobenstve bláznovho šialenstva zúfať budem,
že som práve vlastnými rukami
prepichol šípom
srdce našej láske.

Si čoraz krajšia.
Akoby narodená,
aby si nikdy nikomu nepatrila.

To preto najkrajšie jablká
ustrnú v oblakoch korún,
kde ich v januári vyďobú neznalí vtáci?

Ako to vlastne Boh myslel s tou láskou,
keď drahokamy stvorené na uctievanie
nakoniec skončia v zobákoch ničomníkov?

Buď ťa uďobú, alebo zhniješ...
Či splynieš s matkou zemou
a cez jadierka sa rozmnožíš?

Si čoraz krajšia.
Narodená presne taká,
aby si v láske patrila celému svetu.

Poď ku mne

a pusti zo seba šaty,

korene s korunami nech spletú sa,

srdcia i stromy ožijú napätím,

čerešne padnú mäkko do lona,

telá zhoria v nahom objatí.

V dotyku nech dávam ti

na svete to najvzácnejšie,

nech sme si sebe zázrakom,

úctou, zrkadlom i palivom,

nech sme si navzájom láskou,

nikdy nekončiacim prílivom.

Poď ku mne, miľúbená,

pusti svet na zem cez šaty,

vymeníme tie naše za náš.

Tak poď, láska, poď,

aj anjeli sa už zlietajú,

slovám došli verše

a stromy v Bohu čakajú.